KIRJALLINEN KYSYMYS E-2710/02 esittäjä(t): Bartho Pronk (PPE-DE) komissiolle. EU:n ja Yhdysvaltojen lukujen vertailukelpoisuus.



Virallinen lehti nro 052 E , 06/03/2003 s. 0204 - 0205



KIRJALLINEN KYSYMYS E-2710/02 esittäjä(t): Bartho Pronk (PPE-DE) komissiolle (26. syyskuuta 2002) Aihe: EU:n ja Yhdysvaltojen lukujen vertailukelpoisuus Yhdysvalloissa on 1990-luvun puolivälistä alkaen noudatettu nk. hedonista hintaindeksointia (hedonic price indexing). Tämän järjestelmän käyttö johtaa korkeampiin kasvulukuihin, koska tuotteiden vaihtoarvo lasketaan eri tavalla kuin perinteisissä menetelmissä. 1. Missä määrin Yhdysvaltain talouden tulokset näyttävät tämän indeksin käytön vuoksi paremmilta? 2. Onko mahdollista verrata, miltä Yhdysvaltain tulokset näyttävät käytettäessä mainittua jakoa ja kun sitä ei käytetä? 3. Missä määrin indeksointia sovelletaan eurooppalaisiin lukuihin? Jos sitä ei käytetä tai käytetään vain osittain, voidaanko Yhdysvaltojen ja Euroopan välinen ero selittää tulkinnallisella virheellä? 4. Ekonomit ovat eri mieltä tästä indeksointijärjestelmästä ja se voi johtaa vääriin tulkintoihin vaurauden tasosta. Mitä mieltä komissio on tämän menetelmän käytöstä? Pedro Solbes Miran komission puolesta antama vastaus (28. lokakuuta 2002) Talouskasvua kuvaavat Yhdysvaltojen luvut eivät välttämättä kaunistu hedonisia menetelmiä käytettäessä. Tilastotieteilijät käyttävät laatumuutosten huomioon ottamiseksi monenlaisia menetelmiä, joiden suhteelliset edut ovat erilaiset. Hedoniset menetelmät eivät johda kauttaaltaan korkeampiin tai alempiin tuloksiin. Ei ole selvää, että vaihtoehtoiset menetelmät ovat joka tapauksessa parempia kuin hedoninen lähestymistapa. Eurostat ei voi verrata hedonisia menetelmiä soveltaen saatuja Yhdysvaltojen tuloksia muilla menetelmillä saatuihin tuloksiin(1), koska tällainen arviointi voitaisiin tehdä ainoastaan Yhdysvaltojen mikrotason tietojen perusteella. Ottaen huomioon, että hedonisten menetelmien sijasta voitaisiin käyttää monenlaisia vaihtoehtoisia menetelmiä, vaihtoehtoisten menetelmien voitaisiin olettaa antavan monenlaisia tuloksia. Tämän vuoksi ei ole aihetta päätellä, että Yhdysvaltojen ja Euroopan välillä olisi tulkinnallinen virhe. Tilanne ei ole niin yksiselitteinen. Euroopan kansalliset tilastolaitokset ovat nykyään erittäin aktiivisia hedonisten menetelmien tutkimuksessa, mutta käytännössä niiden käyttö on aika rajallista. Vain muutamat jäsenvaltiot käyttävät hedonisia menetelmiä joidenkin taloudellisten toimintojen mittaamiseksi. Eurostat on perustanut keskuksen alalla tehtävän tutkimuksen lujittamiseksi ja tulevan käytön laajuuden arvioimiseksi. Yhteistyössä jäsenvaltioiden kansallisten tilastolaitosten kanssa Eurostat kehittää myös parhaillaan lisästandardeja yhdenmukaistettujen kuluttajahintaindeksien laadulliseen mukauttamiseen joko hedonisia tai muita menetelmiä käyttäen. Eurostatin kanta on, että hedoninen tutkimus tarjoaa lupaavia mahdollisuuksia hintaindeksien laadullisen mukauttamisen kehittämiseksi ja siten talouden kasvun määrälliseksi mittaamiseksi. Toisaalta Eurostat myöntää, että hedonisten menetelmien soveltamiseen liittyy joitakin kiistanalaisia näkökohtia(2), joista käydään parhaillaan keskustelua kansainvälisellä foorumilla. (1) Yhdysvaltojen työvoimatilastotoimisto on julkaissut joitakin vertailuja yksittäisten tuotetyyppien osalta; ks. esim.: http://stats.bls.gov/. (2) Ks. esim. US National Academy of Sciences At What Price? Conceptualizing and measuring cost-of-living and price indexes, toimittaneet Charles Schultze ja Christopher Mackie, National Academy Press, Washington, DC, 2001.